Il-Gvern se jkun qed jiftaħ l-iskejjel konformi mal-protokolli u l-miżuri iffissati u maqbula mal-Awtorità tas-Saħħa Pubblika. L-istudenti huma mistennija li jibdew deħlin fl-iskejjel mill-Erbgħa 7 t'Ottubru. Fi stqarrija, il-Ministeru għall-Edukazzjoni semma bażi ta' ftehim bejn il-Gvern, l-awtoritajiet tas-saħħa u l-imsieħba involuti fid-diskussjonijiet, fosthom il-Unjin tal-Għalliema, l-MUT. Intqal kif ġie deċiż li t-tfal u l-istudenti tal-iskejjel tal-Istat tal-età obbligatorja, jiġifieri mill-ewwel sena fil-Primarja, ma jibdewx l-ewwel ġurnata tal-iskola kollha fl-istess jum fit-30 ta' Settembru iżda minflok id-dħul lura fl-iskejjel jitqassam fuq medda ta' jiem differenti, skont is-sena tagħhom, fuq perjodu ta' mhux iktar minn ġimgħa b'effett mis-7 ta' Ottubru. B'hekk sal-14 ta' Ottubru t-tfal kollha jkunu daħlu lura l-iskola. Ġie spjegat li l-ewwel ġurnata t'attendenza għall-istudenti se tkun differenti skont is-sena tagħhom. Il-ġenituri u kustodji se jkunu qed jirċievu informazzjoni dettaljata llum stess mill-iskejjel tagħhom. Il-Gvern qal li l-ġenituri u l-kustodji se jingħataw l-għażla jekk jibagħtux lit-tfal tagħhom l-iskola jew le u kull m'għandhom jagħmlu hu li jinfurmaw lill-iskola bid-deċiżjoni tagħhom. Intqal li matul is-sena skolastika se jkunu qed jiġu provduti lezzjonijiet pre-rekordjati fuq l-internet (online) mingħajr ħlas. Il-Gvern qal li kif diġà tħabbar, l-edukaturi se jirritornaw lura fl-iskejjel nhar it-Tnejn 28 ta' Settembru. Il-Gvern aċċenna li m'hemm l-ebda dubju li l-aqwa edukazzjoni għat-tfal tingħata fil-klassi. Qal li dan hu kkonfermat kemm mill-esperti tal-edukazzjoni lokali u internazzjonali u kemm mill-awtoritajiet tas-saħħa f'Malta u barra. Issemma kif l-għeluq tal-iskejjel minħabba l-imxija wassal għall-ikbar impatt negattiv li qatt għexna fuq livell globali fuq il-qasam edukattiv fl-aħħar ġenerazzjonijiet. Għalhekk il-Gvern qal li hu kruċjali li f'dan il-mument importanti li l-iskejjel jiftħu biex it-tfal ikomplu bil-vjaġġ edukattiv tagħhom fil-klassijiet. Il-Ministeru għall-Edukazzjoni saħaq li l-linji gwida għall-ftuħ mill-ġdid tal-iskejjel maħruġa mill-Awtorità tas-Saħħa Pubblika, wara konsultazzjoni mal-Ministeru u l-imsieħba fis-settur jgħidu b'mod ċar li hu importanti ħafna li l-iskejjel jerġgħu jiftħu għas-sena skolastika li jmiss u li t-tfal għandhom jirritornaw għall-edukazzjoni tagħhom fl-iskola matul l-imxija tal-COVID-19, għaliex l-istudenti l-iktar li hemm ċans li jsofru dannu huwa jekk ma jattendux l-iskola. Il-Gvern fakkar li fiż-żmien li għadda ttieħdu dawk il-miżuri kollha li kienu preskritti mil-linji gwida fl-iskejjel kollha. Qal li qabel se jinfetħu l-iskejjel, qed isir assessjar tar-riskju minn persuni indipendenti u reġistrati mal-Awtorità tas-Saħħa u s-Sigurtà fuq il-Post tax-Xogħol ta' pajjiżna, l-OHSA. Dawn l-ispetturi qed jispezzjonaw l-iskejjel kollha sabiex jiċċertifikaw li dak preskritt fil-linji gwida ġie fil-fatt implimentat f'kull skola. Intant b'rabta mal-fatt li se jkun hemm numru ta' jiem sakemm it-tfal kollha jidħlu fl-iskejjel, għall-perjodu ta' bejn it-30 ta' Settembru u t-13 t'Ottubru, il-Fondazzjoni għas-Servizzi Edukattivi se tkun qed testendi s-servizz tagħha ta' li tilqa' t-tfal għall-ħinijiet ta' bejn is- 7:00 am u s-2:30 p.m. fiċ-ċentri tagħha, bla ħlas. Fl-istess waqt, kif diġà tħabbar, b'effett mit-30 ta' Settembru il-Fondazzjoni għas-Servizzi Edukattivi se tkun qed tibda toffri wkoll is-servizz ta' Klabb 3-16, mis-2:30 pm sas-6:00 pm fiċ-ċentri tagħha.